Rīgā, 2022. gada 31. martā

Kocēnu pamatskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītāja profesionālās darbības novērtēšanas procesā. Esam pateicīgi vecākiem, kuri piedalījās intervijās ar akreditācijas ekspertu komisiju, izteica atzinību par skolas darba kvalitāti vēstulē akreditācijas komisijai, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus: Kocēnu pamatskola un tās īstenotās izglītības programmas*: Pamatizglītības programma, Speciālās pamatizglītības programma izglītojamajiem ar mācīšanās traucējumiem* ir akreditējamas uz sešiem gadiem, apliecinot, ka šo programmu īstenošana atbilst optimālam kvalitātes līmenim. Izglītības iestādes vadītāja darbs pamatā tiek vērtēts ar kvalitātes līmeni *“labi” un ,,ļoti labi”,* tādējādi atzīstot, ka direktors profesionāli un atbildīgi veic uzticētos pienākumus, stratēģiski plāno pārmaiņu procesu ieviešanu kvalitatīva un mūsdienīga izglītības pakalpojuma nodrošināšanai saskaņā ar novada un valsts izglītības attīstības mērķiem un prioritātēm.

Kocēnu pamatskolas darbībā atzīmējamas vairākas stiprās puses - izglītības iestādē ir izveidota attīstoša un atbalstoša sistēma, kuras rezultātā izglītojamie ikdienas izglītības procesā un ārpus stundu aktivitātēs attīsta savus individuālos talantus, apgūst zināšanas un pilnveido prasmes atbilstoši savam spēju līmenim. Tiek īstenota sadarbība ar dažādām institūcijām, organizācijām, piemēram, Latvijas Skautu un gaidu centrālo organizāciju. Iestādes vadītājs iesaistās izglītības attīstības, izglītības kvalitātes un nozares politikas plānošanā, īstenošanā un izvērtēšanā valsts līmenī, līdzdarbojies kā eksperts literatūras mācību satura izstrādē, ir vairāku mācību līdzekļu un publikāciju autors. Skolā ir radīti apstākļi un tiek sniegts profesionāls atbalsts skolēniem ar dažāda veida mācīšanās un saskarsmes traucējumiem, viennozīmīgi paužot pārliecību, ka ikviens var. Vēlamies atzīmēt arī vadības komandas saskaņotu rīcību, kas nodrošina efektīvu procesu pārvaldību, veido visu iesaistīto pušu viennozīmīgu izpratni par skolas darbību. Skolas kolektīvs veicina emocionālo labizjūtu, nodrošinot cieņpilnu un atbalstošu iekšējo un ārējo komunikāciju visos līmeņos.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas un sarunas ar izglītības iestādes vadītāju, vietniekiem, pedagogiem, dibinātāja pārstāvjiem, mācību jomu vadītājiem, atbalsta personālu, izglītojamo vecākiem, izglītības iestādes padomi un izglītojamajiem.
2. Dokumentu izpēte: izglītības iestādes pašnovērtējuma ziņojums, izglītības iestādes attīstības plānošanas dokuments, vērtēšanas kārtība*,* elektroniskā skolvadības sistēma *e-klase,* audzināšanas darba prioritātes trīs gadiem un to ieviešanas izvērtējums.
3. 11 mācību stundu vērošana (attālināti), attālināto mācību izpēte.
4. Situāciju analīze (attālināti) par pedagoģijas un izglītības iestādes aktuālās darbības jautājumiem.
5. Izglītības iestādes (virtuāla) apskate kopā ar pašpārvaldes pārstāvjiem.
6. Tīmekļvietnes un komunikācijas sociālajos medijos analīze.

Kā svarīgākos turpmākajos gados skolai veicamos uzdevumus akreditācijas ekspertu komisija ir noteikusi: sadarbībā ar dibinātāju definēt izglītības iestādes un izglītības programmu kvantitatīvos un kvalitatīvos sasniedzamos rezultātus, kuri ir jāsasniedz katru gadu un izglītības programmu noslēgumā, nosakot, kā tie tiks izmērīti, tādējādi paaugstinot izglītības kvalitāti kopumā. Tāpat iespējams sadarbībā ar dibinātāju iekļaut turpmākās attīstības plānošanas dokumentos ar iestādes infrastruktūras un materiāli tehniskās bāzes uzlabošanu saistītus jautājumus, meklēt risinājumus nepārtrauktai iestādes un teritorijas uzraudzīšanai, tādējādi nodrošinot vēl augstāku drošības līmeni. Turpmāk mācību procesā iespējams ieviest pakāpenisku pāreju uz bērncentrētu un pašvadītu mācību procesu, sekojot līdzi tam, lai ikdienas darbā tiktu izmantotas vēl daudzveidīgākas informācijas un komunikāciju rīku piedāvātās iespējas un citas metodes, ka arī pašvērtēšanas procesos vēl plašāk iesaistīt vecākus un skolēnus.

Saredzams, ka iestādei un iestādes vadītājam ir lieliskas iespējas dalīties pieredzē ar citām skolām par paveikto sadarbības ar vecākiem un cieņpilnas komunikācijas visos līmeņos veicināšanā, tādējādi veidojot augstas kultūras organizāciju iestādē, vairojot visu iesaistīto mērķgrupu labbūtību kopumā un veidojot pozitīvu iestādes tēlu sabiedrībā.

Novēlu jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Diāna Briede